শুক্রবার দিল্লি ছাড়ার আগে প্রধানমন্ত্রী নরেন্দ্র মোদীকে ৭২ ঘণ্টা সময় দিয়ে এসেছিলেন। কিন্তু প্রধানমন্ত্রী স্পষ্ট জানিয়ে দিয়েছেন, সিদ্ধান্ত প্রত্যাহার করবেন না। কলকাতায় ফিরেই এদিন রিজার্ভ ব্যাঙ্কের সামনে যান মমতা বন্দ্যোপাধ্যায়। সেখানে গিয়ে লাইনে দাঁড়ানো সাধারণ মানুষের সঙ্গে কথা বলার পরেই ফের কেন্দ্রের বিরুদ্ধে তীব্র আক্রমণ শানালেন মুখ্যমন্ত্রী। তাঁর অভিযোগ, ইচ্ছে করে রাজ্যে ৫০০ টাকার নোট পাঠাচ্ছে না কেন্দ্রীয় সরকার। মুখ্যমন্ত্রী বলেন, ‘গত ৪৮ ঘণ্টায় চারজন লোক আত্মহত্যা করেছেন। টাকা না পেয়ে গ্রামীণ ভারত, গ্রামীণ বাংলা কাঁদছে। সব জায়গায় ক্রেডিট কার্ড নিচ্ছে না। আজ পর্যন্ত ৫০০ টাকার নোট বাংলায় দেয়নি। পুরো বৈষম্যমূলক আচরণ করছে কেন্দ্রীয় সরকার। ১০০, ৫০ টাকার নোট দিচ্ছে না। চাষিরা চাষ করতে পারছে না, উন্নয়ন বন্ধ, মানুষ কোথায় যাবে? মজদুররা কি খাবে? চাল, আটা, সব্জি খাবে না নরেন্দ্র মোদীর প্লাস্টিক ইকোনমি খাবে। ৪ শতাংশ লোক ডেবিট, ক্রেডিট কার্ড ব্যবহার করে। ৯৬ শতাংশ মানুষ কাঁদছে। মানুষ সেভিংসের টাকা তুলতে পারছে না।’
মমতার আরও অভিযোগ, নোট ব্যাঙ্কে পাওয়া যাচ্ছে না। বাংলায় একটিও নতুন ৫০০ টাকার নোট দেওয়া হয়নি। রিজার্ভ ব্যাঙ্কের শীর্ষ আধিকারিকদের সঙ্গেও কথা বলেন মুখ্যমন্ত্রী। সব ব্যাঙ্ক, পোস্ট অফিসে যাতে পর্যাপ্ত পরিমাণে টাকা যায়, সেই নির্দেশ দেন তিনি। তাঁর অভিযোগ, ‘কত টাকা ছাপছে, কত টাকা যাচ্ছে, একটা তথ্য কারও কাছে নেই। আমাদের টাকা কেটে নিতে এক সেকেন্ড লাগে না। জনতার টাকাও কেটে নিচ্ছে। নোট নেই, যা শিখিয়ে দিচ্ছে ব্যাঙ্ক থেকে তাই বলবে। নোট নেই। ৫০০-র একটা নোট নেই। মধ্যপ্রদেশে এখন নোট ছাপছে।’